गौर करने लायक बात यह है कि यह आन्दोलन लगभग दस राज्यों में देखने को मिला लेकिन हिंसा का सर्वाधिक तांडव तीन राज्यों में देखा गया- उत्तर प्रदेश, मध्य प्रदेश तथा राजस्थान। क्या यह महज संयोग है कि इन तीनों राज्य में बीजेपी की सरकार है? वहीं दूसरी तरफ ऐसे राज्य जहां अन्य पार्टियों की सरकार है। वहां आन्दोलन का हिन्सात्मक चरित्र देखने को नहीं मिला जैसे पंजाब। उल्लेखनीय बात यह है कि पंजाब देश का सर्वाधिक दलित प्रतिशत वाला राज्य है। फिर भी यहां पर प्रदर्शन तक की घटनाएं बहुत कम सामने आई। तो क्या यह मान लिया जाए कि यहां के दलितों को कोर्ट की एडवाइजरी से दिक्कत नहीं है। इससे तो यह भी निष्कर्ष सामने आता है कि अन्य पार्टियों द्वारा शासित राज्य सरकारों में दलित असमानता तथा शोषण से पूरी तरह मुक्त हैं।